Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα: 22.10.2024**

**Αρ. Πρωτ.: 1007**

ΠΡΟΣ: Πρόεδρο και Μέλη Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. καταθέτει τις προτάσεις - παρατηρήσεις της στις τροπολογίες που έχουν κατατεθεί στο σχέδιο νόμου: «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης**»**

**Κύριε Πρόεδρε,**

**Κυρίες και Κύριοι Μέλη,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν έγγραφό μας και με αφορμή την τροπολογία 258/23/18.10.2024 που έχει κατατεθεί στο σχέδιο νόμου *«Επιτάχυνση προσλήψεων μέσω Α.Σ.Ε.Π. […] και άλλες διατάξεις»* θα θέλαμε πρώτα απ’ όλα να εκφράσουμε την ικανοποίησή μας για τη ρύθμιση που έχει συμπεριληφθεί σε αυτή και αφορά στη δυνατότητα που δίνεται στους Δήμους, για συνέχιση της απασχόλησης ατόμων με αναπηρία που απασχολούνταν σε λυθείσες δημοτικές κοινωφελείς επιχειρήσεις, το οποίο αποτελούσε πάγιο αίτημά μας.

Αλλά θέλουμε να εκφράσουμε την έντονη διαμαρτυρία μας σχετικά με ρύθμιση που συμπεριλαμβάνεται στην τροπολογία 257/23/18.10.2024, σύμφωνα με την οποία επέρχονται τροποποιήσεις στη μοριοδότηση των φοιτητών για μετεγγραφή.

Πιο αναλυτικά, με την εν λόγω ρύθμιση, η αύξηση της μοριοδότησης των τρίτεκνων και των πολύτεκνων είναι μεγαλύτερη από την αύξηση της μοριοδότησης μέλους της οικογένειας του αιτούντος (γονέα, τέκνο, αδελφό/η ή σύζυγο) το οποίο έχει αναπηρία.

Η ανάγκη των φοιτητών που είναι αδέλφια ή τέκνα ή σύζυγοι ατόμων με αναπηρία, με ποσοστό 67% και άνω, δηλαδή ατόμων με βαριές αναπηρίες ή/και χρόνια πάθηση, ανεξάρτητα από την οικονομική κατάσταση των φοιτητών και των οικογενειών τους, έχει να κάνει με το γεγονός ότι αποτελούν, κατά κύριο λόγο, και πρόσωπα αναφοράς για τα άτομα με αναπηρία που έχουν στην οικογένειά τους, συνεπώς και η ανάγκη να βρίσκονται κοντά τους, είναι πολύ μεγάλη.

Ως εκ τούτου, κρίνουμε απαραίτητο να αυξηθεί η μοριοδότηση μέλους της οικογένειας του αιτούντος (γονέα, τέκνο, αδελφό/η ή σύζυγο) το οποίο έχει αναπηρία και να εξισωθεί με τη μοριοδότηση του μέλους τρίτεκνης ή πολύτεκνης οικογένειας (δηλαδή, τουλάχιστον 3 μόρια, αντί για 2 μόρια που προβλέπονται στην τροπολογία του παρόντος σχεδίου νόμου).

Ευελπιστώντας ότι θα ανταποκριθείτε θετικά στις προτάσεις μας, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Υπουργού Εσωτερικών, κ. Θ. Λιβάνιου
* Γραφείο Υπουργού Παιδείας, Θρησκευμάτων και Αθλητισμού, κ. Κ. Πιερρακάκη
* Γραφείο Υπουργού Επικρατείας, κ. Άκη Σκέρτσου
* Γραφείο Υφυπουργού Εσωτερικών, κ. Π. Χαραλαμπογιάννη
* Γραφείο Υφυπουργού Παιδείας, Θρησκευμάτων και Αθλητισμού, κ. Ζ. Μακρή
* Εθνική Αρχή Προσβασιμότητας
* Οργανώσεις Μέλη Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |